ተጨማሪ 27 ተጠርጣሪ ደላሎች በቁጥጥር ስር ዋሉ
አዲስ አበባ፤ ሐምሌ 7/2005 (ዋኢማ) – በህገወጥ የሰዎች ዝውውር በመጠርጠር በቁጥጥር ስር የዋሉት ህገወጥ ደላሎች ቁጥር 83 መድረሱን የጸረ ህገወጥ የሰዎች ዝውውር ግብረሀይል ጽህፈት ቤት አስታወቀ፡፡የብሄራዊ መረጃና ደህንነት አገልግሎት እና የፌዴራል ፖሊስ ከክልል ጸጥታ ሀይሎች ጋር በመተባበርና በክልሎቹ ኮማንድ ፖስቶችን በማቋቋም በህገወጥ የሰዎች ዝውውር ተግባር የተጠረጠሩ ህገወጥ ደላሎችን በቁጥጥር ስር እያዋለ ይገኛል፡፡በዚሁ መሰረት ተጨማሪ 27 ተጠርጣሪ ደላሎች በቁጥጥር ስር መዋላቸውን የጸረ ህገወጥ የሰዎች ዝውውር ግብረሀይል ጽህፈት ቤት ያስታወቀው፡፡ጽህፈት ቤቱ ለኢትዮጵያ ሬዲዮና ቴሌቪዥን ድርጅት እንደገለጸው በህገወጥ የሰዎች ዝውውር ድርጊት ውስጥ የተሳተፉ ግለሰቦችን በቁጥጥር ስር ለማዋል ጥረት እየተደረገ ያለው በሁሉም ክልሎች ነው፡፡ከዚህ በፊት በቁጥጥር ስር ከዋሉ ህግወጥ ደላሎች በተጨማሪም በደቡብ ክልል 15፤ በኦሮሚያ 5፤ በአማራ 4፤ በቤኒሻንጉል ጉሙዝ 1 ፤ በሱማሌ ክልል 1  እና በትግራይ 1 በአጠቃላይ 27 ተጨማሪ ተጠርጣሪ ህገወጥ ደላሎች በቁጥጥር ስር ውለዋል፡፡ተጠርጣሪዎቹን በቁጥጥር ስር ለማዋል በተደረገው ጥረት የህብረተሰብ ተሳትፎ ከፍተኛ መሆኑን ተገልጿል፡፡በክልሎቹ በህገወጥ የሰዎች ዝውውር ድርጊት ውስጥ በመሳተፍ ተጠርጥረው በቁጥጥር ስር የዋሉ ህገወጥ ደላሎች ቁጥርም 83 ደርሷል፡፡እንደ ኢሬቴድ ዘገባሰሞኑን በተላያየ ክልሎች 56 ተጠርጣሪ ህገወጥ ደላሎች በቁጥጥር ስር መዋላቸውን መዘገባችን ይታወሳል፡፡